Varkpes breek uit in Tuinroete(Argieffoto: Laura Anderson/Unsplash) ŉ Uitbreking van Afrika-varkpes is in die George-omgewing in die Wes-Kaap aangemeld, het die provinsiale departement van landbou Vrydag bevestig. Volgens Daniel Johnson, woordvoerder van die minister vir landbou in die Wes-Kaap, is die eerste bevestigde varkpesgeval op 13 Januarie op ŉ varkplaas in KwaNonqaba naby Mosselbaai aangemeld. Die siekte het nou na Thembalethu in die George-omgewing versprei. “Die Wes-Kaapse departement van landbou se staatsveeartsenydienste het ŉ kwarantynkennisgewing aan varkboere in die George-omgewing uitgereik,” sê Johnson. Die kennisgewing doen ŉ beroep op gemeenskapslede en varkboere om geen varke of varkprodukte uit die gebied te verwyder nie om sodoende verdere verspreiding van die siekte te voorkom. Ivan Meyer, provinsiale minister van landbou, en dr. Gininda Msiza, hoof van die departement se veeartsenykundige dienste, sê die enigste manier om varke teen die siekte te beskerm is om goeie biosekerheidsmaatreëls te handhaaf. Meyer en Msiza stel voor boere moet goeie higiënebestuurspraktyke op hul plase toepas om die verspreiding van die siekte te bekamp. “Boere moet hul hande, skoene, klere en toerusting goed ontsmet voordat hulle in aanraking met die varke kom. Vleisprodukte moet ook deeglik gaargemaak word voordat dit vir varke gevoer word,” het Msiza gesê. Msiza sê die karkasse van besmette varke moet ook so gou moontlik tot niet gemaak word. Die departement gaan die situasie noukeurig monitor. Die varkpes het in Februarie 2021 in die Wes-Kaap uitgebreek en die lewe van talle varke geëis. Die siekte het op twee kleinboere se plase in Mfuleni, noord van Khayelitsha, uitgebreek.